รายงานคณะกรรมการตรวจสอบ

ประจำปี 2548

 คณะกรรมการตรวจสอบของบริษัท สมิติเวช จำกัด (มหาชน) ประกอบด้วย นายศรีภพ สารสาส ประธานคณะกรรมการตรวจสอบ นายแพทย์หม่อมราชวงศ์พัชรีสาณ ชุมพล กรรมการ และนายประดิษฐ์ ทีฆกุล กรรมการ ได้รับแต่งตั้งจากคณะกรรมการบริษัทฯ ให้ดำรงตำแหน่งวาระแรกมีระยะเวลา 3 ปี ตั้งแต่เดือนพฤษภาคม 2545 ถึงเดือนพฤษภาคม 2548 ต่อมาที่ประชุมคณะกรรมการบริษัทฯ เมื่อวันที่ 24 พฤษภาคม 2548 ได้มีมติแต่งตั้งคณะกรรมการตรวจสอบคณะเดิมให้ดำรงตำแหน่งอีกวาระหนึ่ง มีระยะเวลา 3 ปี ตั้งแต่วันที่ 24 พฤษภาคม 2548 ถึงวันที่ 23 พฤษภาคม 2551 โดยมีหน้าที่และความรับผิดชอบดังเดิม

คณะกรรมการตรวจสอบมีหน้าที่ ความรับผิดชอบ
และขอบเขตการปฏิบัติงานตามที่ได้รับมอบหมายจากคณะกรรมการบริษัทฯ
ในการสอดส่องและกำกับดูแลกิจการ ซึ่งสอดคล้องกับหลักการกำกับดูแลกิจการที่ดี
และข้อกำหนดของตลาดหลักทรัพย์แห่งประเทศไทย ได้ครอบคลุมถึงการสอบทานรายงานทางการเงิน
การสอบทานความเพียงพอของระบบการควบคุมภายในและกระบวนการบริหารความเสี่ยง
การปฏิบัติตามกฎหมายที่เกี่ยวข้องกับธุรกิจ
ความเพียงพอและความโปร่งใสในการเปิดเผยข้อมูลของบริษัทฯ กรณีที่เกิดรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์ใดๆ การเสนอแนะเพื่อพิจารณาคัดเลือกผู้สอบบัญชี
และผู้ทำหน้าที่ตรวจสอบกิจการภายในของบริษัทพร้อมด้วยอัตราค่าตอบแทน
รวมทั้งการปฏิบัติอื่นใดตามที่คณะกรรมการบริษัทฯ มอบหมายและคณะกรรมการตรวจสอบเห็นชอบด้วย

ในปี 2548 คณะกรรมการตรวจสอบได้มีการประชุมรวม 12 ครั้ง
เพื่อกำกับดูแลกิจการตามขอบเขตความรับผิดชอบที่ได้รับมอบหมายข้างต้น โดยสรุปได้ดังนี้

-   แสดงความเห็นต่อคณะกรรมการบริษัทฯ
    เกี่ยวกับการเปลี่ยนแปลงนโยบายการบันทึกบัญชีรายการส่วนเกินทุน
    ซึ่งเกิดจากการประเมินราคาสินทรัพย์ที่แสดงอยู่ในส่วนของเจ้าของตามมาตรฐานการบันทึกบัญชีฉบับที่
    32 โดยเปลี่ยนเป็นวิธีการบันทึกบัญชีตามแนวทางของประกาศสมาคมนักบัญชี
    และผู้สอบบัญชีแห่งประเทศไทย ฉบับที่ 006/2544-2546
    ซึ่งผ่อนปรนแนวทางการบันทึกบัญชีรายการดังกล่าว

-   พิจารณาความเหมาะสมในการลงทุนในบริษัทย่อยและบริษัทร่วมโดยพิจารณาถึงวัตถุประสงค์ในการลงทุน
    ความเหมาะสมของราคาและจำนวนเงินที่ลงทุน รวมทั้งโอกาสและผลตอบแทนในการลงทุน

-   ประชุมร่วมกับผู้สอบบัญชีในการพิจารณาความถูกต้องของงบสอบทานของผู้สอบบัญชีในแต่ละไตรมาสและพร้อมทั้งงบตรวจสอบประจำปีของบริษัทฯ
    เพื่อเสนอต่อคณะกรรมการบริษัทฯพิจารณา

-   เสนอแนะรายชื่อผู้สอบบัญชี และค่าตอบแทนต่อคณะกรรมการบริษัทฯ
    เพื่อนำเสนอต่อที่ประชุมผู้ถือหุ้นพิจารณาอนุมัติ

-   การเสนอและคัดเลือกผู้ทำหน้าที่ตรวจสอบกิจการภายในของบริษัทฯ

-   พิจารณาประชุมร่วมกับผู้ตรวจสอบกิจการภายใน
    เพื่อรับทราบผลการตรวจสอบและการประเมินผลประสิทธิภาพการควบคุมภายในของระบบงานต่างๆ
    ของบริษัทฯ ดังนี้

(1) ระบบควบคุมเงินสดย่อย

(2) การสอบทานงบกระแสเงินสด

(3) ระบบควบคุมรายได้ค่ารักษาพยาบาลผู้ป่วยนอก

(4) ระบบควบคุมรายได้ค่ารักษาพยาบาลผู้ป่วยใน

(5) ระบบการรับชำระเงินและการนำฝากธนาคาร

(6) ระบบการควบคุมลูกหนี้และติดตามหนี้

(7) ระบบการบันทึกเจ้าหนี้การค้าและจ่ายชำระเงินแก่เจ้าหนี้

(8) ระบบการหักภาษี ณ ที่จ่าย

(9) ระบบการบันทึกและการชำระเงินเดือน ค่าแรง และค่าตอบแทนกรรมการ

(10) ระบบการบันทึกและจ่ายชำระต้นทุนค่าแพทย์ผู้ป่วยนอกและผู้ป่วยใน

(11) ระบบการตรวจรับของที่สั่งซื้อโดยตรงและผ่านจัดซื้อกลาง

(12) ระบบควบคุมการจัด จ่ายยาผู้ป่วยนอก

(13) ระบบควบคุมการจัด จ่ายยาผู้ป่วยใน

(14) ระบบการจัดซื้อและบริหารคลัง

จากผลการตรวจสอบสรุปได้ว่า ระบบงานของบริษัทฯ ดังกล่าวข้างต้น
มีระบบการควบคุมภายในที่มีประสิทธิภาพเพียงพอและเป็นไปตามหลักการควบคุมภายในที่ดี
และไม่พบจุดอ่อนแต่ประการใด
ซึ่งคณะกรรมการตรวจสอบได้รายงานผลการตรวจสอบเสนอต่อคณะกรรมการบริษัทฯ ได้รับทราบแล้ว

(นายศรีภพ สารสาส)

ประธานคณะกรรมการตรวจสอบ